Title: Dôvodová správa
Author: Vladimir kracalik
Last saved by: vkracalik
Company: mfsr

D ô v o d o v á  s p r á v a

k nariadeniu vlády SR, ktorým sa mení nariadenie vlády SR č. 668/2004 Z. z. o rozdeľovaní výnosu dane z príjmov územnej samospráve v znení neskorších predpisov

A.	Všeobecná časť:

Návrh nariadenia vlády Slovenskej republiky na novelizáciu nariadenia vlády č. 668/2004 Z. z. o rozdeľovaní výnosu dane z príjmov územnej samospráve v znení neskorších predpisov sa  predkladá ako iniciatívny materiál na základe návrhu Ministerstva školstva, vedy, výskumu a športu SR. 

Navrhuje sa, aby s účinnosťou od 1. januára 2011 dostávali obce finančné prostriedky na dieťa centra voľného času a školského strediska záujmovej činnosti, ktoré sú zriadené na území obce a nie podľa počtu obyvateľov obce vo veku päť až štrnásť rokov s trvalým pobytom na jej území k 1. januáru predchádzajúceho roka tak, ako to určila novela nariadenia vlády SR schválená v máji 2010 a uverejnená v zbierke zákonov pod číslom 276/2010 Z. z..

V súlade s Programovým vyhlásením vlády SR na roky 2010 – 2014 sa navrhuje zjednotenie koeficientov materských škôl, základných umeleckých škôl, jazykových škôl, školských jedální a ostatných školských zariadení cirkevných a súkromných zriaďovateľov so školami a školskými zariadeniami v zriaďovateľskej pôsobnosti obce. Na základe tejto úpravy budú obce dostávať na mzdy a prevádzku  základných umeleckých škôl, materských škôl, jazykových škôl a školských zariadení vo svojej zriaďovateľskej pôsobnosti a v zriaďovateľskej pôsobnosti cirkví a súkromných osôb finančné prostriedky v rovnakej výške. Oproti koeficientom uvedeným v prílohe č. 3, tabuľke č. 1, ktorá stanovuje koeficienty pre obecné školy a zariadenia, sú koeficienty znížené o 12%, t. j. o kapitálové výdavky. Ide o zásadný krok k zrovnoprávneniu financovania škôl a školských zariadení bez ohľadu na ich zriaďovateľa.

B. Osobitná časť:

K Čl. I:

Navrhuje sa, aby s účinnosťou od 1. januára 2011 dostávali obce finančné prostriedky na dieťa centra voľného času a školského strediska záujmovej činnosti, ktoré sú zriadené na území obce a nie podľa počtu obyvateľov obce vo veku päť až štrnásť rokov s trvalým pobytom na jej území k 1. januáru predchádzajúceho roka.

Do prílohy č. 3, tabuľky č. 1, sa navrhuje doplniť riadok „Dieťa centra voľného času a dieťa školského strediska záujmovej činnosti“ s upraveným koeficientom „3,2“. Cieľom ďalších úprav odkazov je presne zadefinovať vykazovanie detí v centrách voľného času a v školských strediskách záujmovej činnosti v zriaďovateľskej pôsobnosti obcí .

V prílohe č. 3a, v riadku 6, sa navrhuje uvádzať počty detí v centrách voľného času a v školských strediskách záujmovej činnosti do 15 rokov veku v zriaďovateľskej pôsobnosti cirkví a súkromných osôb na území obce. Navrhované hodnoty koeficientov  v prílohe č. 3a sú v porovnaní s hodnotami koeficientov  uvedených v prílohe č. 3, tabuľke č. 1, nižšie o 12 % ,  t. j. o kapitálové výdavky. Návrh je v súlade s programovým vyhlásením vlády SR na roky 2010 – 2014. Návrh zmien vysvetliviek v prílohe č. 4 vyplýva  z horeuvedených zmien v predchádzajúcich prílohách. Navrhuje sa, aby s účinnosťou od 1. januára 2011 dostávali obce finančné prostriedky na dieťa centra voľného času a školského strediská záujmovej činnosti zriadených na území obce a nie podľa počtu obyvateľov obce vo veku päť až štrnásť rokov s trvalým pobytom na jej území k 1. januáru predchádzajúceho roka podľa novely nariadenia vlády SR schválenej v máji 2010 uvedenej v zbierke zákonov pod číslom 276/2010 Z. z..

K Čl. II

Účinnosť sa navrhuje od 1. januára 2011.